বালু ও পাথরের রাস্তা দিয়ে হাঁটতে আমাদের অনেকেরই বিরক্তি চলে আসছিল। স্পটে পৌঁছার পর দুই বাজারের মধ্যবর্তী স্থানে আয়োজন করা হলো মোরগের লড়াই, হাঁড়ি ভাঙা, চকোলেট দৌড়সহ বিভিন্ন ধরনের খেলার। অতঃপর নামলাম ঝরনার পানিতে। আল্লাহর সৃষ্টি অপরূপ এই সৌন্দর্য মুহূর্তের মধ্যেই আমাদের মনকে সতেজ করে দিলো। কেটে গেল আমাদের সকল ক্লান্তি। কৃতজ্ঞতা প্রকাশ করলাম আল্লাহতায়ালার দরবারে। যার করুণায় এতো সুন্দর একটি স্থানে আসতে পেরেছি। মন ভরে গোসল করলাম ঝরনার পানিতে। আমরা ছিলাম ১৩০ জনের মতো। আমাদের দুষ্টুমিতে মেতে উঠল পুরো পর্যটন স্পটটি। শুরু হলো ছবি তোলা। কেউ সেলফি আবার কেউ কেউ গ্রুপ ছবি। গোসল শেষ করে আমরা আবার পরে নিলাম আমাদের সেই নীল টি-শার্ট। সবাই হেঁটে এলাম একটি সবুজ মাঠে। শুরু হলো কুইজ প্রতিযোগিতা। প্রতিযোগিতা শেষে পুরস্কার বিতরণী অনুষ্ঠান। অনুষ্ঠানে প্রধান অতিথি হিসেবে আমাদের সাথে এসে যোগ দিলেন কিশোরকণ্ঠ পাঠক ফোরাম সিলেট মহানগরের প্রধান উপদেষ্টা আব্দুর রাজ্জাক ভাই। তিনি আমাদের সকলের উদ্দেশে মজাদার কিছু কথা বললেন। আমরা মুগ্ধ হয়ে শুনলাম ভাইয়ার কথা।